[{"text_idx": "#000001", "text": "Muidugi paelusid mind samuti Jaapanis toodetud igasugused makid. Olgu need siis kassettmakid, videomakid, walkmanid vo\u0303i suured stereosu\u0308steemid. 80-ndate lo\u0303pu poole sain endale kaua ihaldatud Jaapani boombox\u2019i Panasonic."}, {"text_idx": "#000002", "text": "Aga mis ma ikka pajatan ajaloost. Tuleme ta\u0308napa\u0308eva. Tol ajal tehnikat fa\u0308nnates vist poleks selle pealegi tulnud, et 2023. aasta kevadel reisin mina Jaapanisse ning seda oma naise ja 4-aastase pojaga."}, {"text_idx": "#000004", "text": "Minu jaoks oli see esimene reis Euroopa piiridest va\u0308lja, kui Tu\u0308rgit ning Gruusiat mitte arvestada. See oli ka reis, kus ainult minu pere osales. See ta\u0308hendab, et Maril tuli hakkama saada minu aitamise, meie poja Lucas Nikolase taltsutamisega ja meie kohvrite ning kottide liigutamisega. Praegu mo\u0303eldes oli see meile suur julgustu\u0308kk, kuid me saime sellega hakkama."}, {"text_idx": "#000005", "text": "Lennupiletid otsustasin otse FinnAirist soetada. Tallinnast Osakasse u\u0308mberistumisega Helsingis. Kui teatasin lennufirmale oma ratastoolist, siis selgus, et Tallinna ja Helsingi vahel lendab nii pisike lennuk, et mu elektriline ratastool ei mahu selle pagasiruumi. Mis siis ikka, tuli hakata suhtlema klienditeenindajaga. Seletasin ko\u0303ik a\u0308ra, kuidas lood on, ja tegin ettepaneku Tallinna-Helsingi lennud paketist eemaldada, sest Helsingisse saab ka parvlaevaga. Vastus, mis ma seeja\u0308rel sain, oli ko\u0303ike muud kui meeldiv. Soovitus oli teha uus broneering ning vana koos makstud rahaga a\u0308ra unustada. Ra\u0308a\u0308kisin sellest oma heale so\u0303brale, kes la\u0308ks selle peale pu\u0308ha viha ta\u0308is ja u\u0308ritas ise nendega suhelda. O\u0303nneks sai ta klienditeenindaja niikaugele viia, et see saatis info ko\u0303rgemale poole edasi ning ja\u0308rgmine pa\u0308ev tuli mulle soodne otsus, et paketist eemaldatakse ilma lisatasuta Tallinna ja Helsingi vahelised lennud."}, {"text_idx": "#000006", "text": "Nii meie reis algaski 14. aprillil 2023. Meil oli kaks suurt kohvrit, mo\u0303ni va\u0308iksem kohver ning seljakott ja Lucase kokkupandav jalutuska\u0308ru. Foruse taksosse mahtusime a\u0308ra ja so\u0303itsime Tallinna sadama D-terminali, et minna Tallinki parvlaevale \u201eMegaStar\u201c."}, {"text_idx": "#000007", "text": "Helsingis oli mu so\u0303bra poolt organiseeritud to\u0303stukiga buss, mis so\u0303idutas meid Vantaa lennujaama."}, {"text_idx": "#000008", "text": "Check-in sujus ilusti, aga kohvrite u\u0308lekaalu eest kasseeriti u\u0308le saja euro. Kuid peaasi, et lennata saime. Lend pidi kestma umbes 13 tundi. Suur AirBus raputas ko\u0303vasti nagu oleks olnud taevas va\u0308ga palju kive. Mina igatahes suurt magada kitsukesel istmel ei saanud. Lendasime u\u0308le Euroopa jaAasia riikide, va\u0308ltides terroristlikku Venemaad."}, {"text_idx": "#000010", "text": "Vastupidiselt Euroopa lennujaamades to\u0308o\u0308tavatele meessoost abistajatele saabusid mind lennukist va\u0308lja aitama hoopis kaks ilusas vormis na\u0308gusat jaapanlannat. Nende naeratuste ja kummarduste saatel sujus lennukist lahkumine meeldivalt."}, {"text_idx": "#000011", "text": "Riiki sisenemisel pidime andma so\u0303rmeja\u0308ljed ning tegema na\u0308opildi. Minult so\u0303rmeja\u0308lgede vo\u0303tmine vist ei o\u0303nnestunudki ja na\u0308opiltki tuli mitte kuigi ilus. (Riigist lahkumisel tekkis minu puhul sellepa\u0308rast probleem, et ametnik ei leidnud fotot: minu na\u0308opildi asemel oli mingi hall avatar. U\u0308tlesin juba Marile naljatades, et ma ja\u0308a\u0308n nu\u0308u\u0308d Jaapanisse, aga o\u0303nneks otsustati siiski mind riigist va\u0308lja lasta.)"}, {"text_idx": "#000012", "text": "Aga lo\u0303puks saime oma pagasi ning ratastooli tervelt ka\u0308tte ja vo\u0303isime hakata lennujaama pealt otsima Lucase ta\u0308di. Ta\u0308di hulkus kuskil terminalide ra\u0308gastikus, kuid lo\u0303puks o\u0303nnestus kokku saada. Ro\u0303o\u0303m taaskohtumise u\u0308le oli muidugi suur."}, {"text_idx": "#000013", "text": "Kuna mul olid pa\u0308rast lendu tekkinud ihulised vajadused, tuli otsida u\u0308les tualettruum ratastooli kasutajale. Nojah, mis seal ra\u0308a\u0308kidagi \u2013 laulev, sooja prill-lauaga ning pa\u0308rast toimingut tagumiku totaalse pesemisega pott!"}, {"text_idx": "#000015", "text": "Lennujaamast pidime saama Osaka kesklinna. Selleks kasutasime ekspressrongiliini. Osakas pole ratastooliga liiklemisel u\u0308ldse probleeme. Metrood ja rongid on ko\u0303ik nii korraldatud, et teatad vaid jaamakorraldajale, et liigud ratastooliga. Teatad samuti, kuhu so\u0303idad. Tuleb vormis ametnik teisaldatava rambiga, aitab vagunisse. Sihtkohas peatub rong 10 cm ta\u0308psusega ning ukse taga ootab juba ametnik rambiga."}, {"text_idx": "#000016", "text": "Osaka kesklinna Nambale jo\u0303udnud, hakkasime orienteeruma broneeritud AirBNB korteri poole, mis oli viieks o\u0308o\u0308ks meie peatuspaik. Oli teada, et majja sisenemisel on u\u0308ks u\u0308snagi ko\u0303rge aste, kuid polnud teada, mis astmed meid veel ees ootavad. Va\u0308hemalt oli teada, et majal on lift, kuhu mu ratastool peaks sisse mahtuma."}, {"text_idx": "#000017", "text": "No\u0303nda me siis seiklesime oma kodinatega ta\u0308di Anna Google Mapi ja\u0308rgi. O\u0303nneks oli meil u\u0308ks abistav ka\u0308tepaar juures, seega oli veidi kergem. Nii orienteerudes ja sagivate inimeste seas tungeldes o\u0303nnestus meil lo\u0303puks o\u0303ige hoone u\u0308les leida. Jah, seal oligi aste. Aga kuna mu toolil on ees keskel selline \u201ejalg\u201c, mis on ette na\u0308htud just astmete u\u0308letamiseks, siis suurt probleemi seal ei tekkinud \u2013 tugevad tu\u0308drukud lu\u0308kkasid tagant ja nii oli \u201eesimene\u201c aste seljatatud. Lifti mahtusin napilt, aga siiski mahtusin. Sellega so\u0303itsin kuuendale korrusele ning seal ootasid meid uued u\u0308llatused. Esiteks oli ka korterisse sisenemisel sarnase ko\u0303rgusega aste nagu all ja ja\u0308rgmine aste oli umbes meeter uksest esikus. Ega muud valikut polnudki, kui kohvrid ning kotid ko\u0303igepealt tuppa ja siis lo\u0303puks mina, sest va\u0308lja ei saanud tooli ja\u0308tta, seda oli vaja laadida. Nii oligi, et minu ratastool ja\u0308i kohe korteri ukse ette esiratastega teisele esikus olevale astmele. O\u0303nneks mahtusid tu\u0308drukud uksest va\u0308lja ja sisse ka\u0308ima."}, {"text_idx": "#000018", "text": "Aga astmeid jagus veel. U\u0308ks aste oli tualetti ning n-o\u0308 tuba, kus oli kaks kitsast ja kaks laia voodit, asus aste allpool. Mulle ning muidugi mind aitavale Marile tekitasid need astmed raskusi, sest mu jalad polnud selliste takistustega harjunud ja ei fikseerinud alati o\u0303igesti. Ajapikku harjusid mu koivad uue olukorraga siiski a\u0308ra."}, {"text_idx": "#000019", "text": "Esimene asi, mida korterisse jo\u0303udmisel tegime, oli magamine, sest lennureis oli va\u0308ga kurnav meile ko\u0303igile. Muidugi va\u0308lja arvatud meile tublile vo\u0303o\u0303rustajale, kes oli va\u0308rske ja va\u0308simatu."}]